ai4bharat/Pralekha huggingface dataset:
சுற்றுச்சூழல் மற்றும் வனத்துறை அமைச்சகம்
மும்பை ஜூஹு கடற்கரையில் ஜி20 கடற்கரை சுத்தப்படுத்தும் இயக்கத்தில் திரு பூபேந்தர் யாதவ் பங்கேற்றார்
ஜி20 நாடுகள் மற்றும் நமது நாடு முழுவதும் 37 இடங்களில் இந்தத் தூய்மைப் பணியில் இணைந்த அனைவருக்கும் திரு யாதவ் நன்றி தெரிவித்தார்
மத்திய சுற்றுச்சூழல், வனம், பருவநிலை மாற்றம், தொழிலாளர் மற்றும் வேலைவாய்ப்புத் துறை அமைச்சர் திரு பூபேந்தர் யாதவ் இன்று மும்பையில் உள்ள ஜூஹு கடற்கரையில் ஜி20 கடற்கரை சுத்தம்செய்தல் நிகழ்ச்சியில் பங்கேற்றார். ஜி20 நாடுகள் மற்றும் நம் நாடு முழுவதும் 37 இடங்களில் இந்தத் தூய்மைப் படுத்தும் பணியில் இணைந்த அனைவருக்கும் திரு யாதவ் நன்றி தெரிவித்தார். மகாராஷ்டிரா ஆளுநர் திரு ரமேஷ் பாய்ஸ்; மகாராஷ்டிர முதல்வர் திரு ஏக்நாத் ஷிண்டே, மத்திய, மாநில அரசுகளின் மூத்த அதிகாரிகளுடன், மாநில, சுற்றுச்சூழல், வனம் மற்றும் பருவநிலை மாற்றம் துறைக்கான அமைச்சர் திரு அஷ்வினி குமார் சௌபே மற்றும் மகாராஷ்டிர அரசின் அமைச்சர் திரு மங்கள் பிரபாத் லோதா மற்றும் சுற்றுச்சூழல் செயலர் திருமதி லீனா நந்தன் ஆகியோர் நிகழ்ச்சியில் கலந்து கொண்டனர்.
ஜி20 கடற்கரையை சுத்தம்செய்தல் பிரச்சாரத்தின் ஒரு பகுதியாக நமது பெருங்கடல்களை சுத்தமாகவும் ஆரோக்கியமாகவும் வைத்திருப்பது குறித்த உறுதிமொழியை திரு யாதவ் வழங்கினார்.
ஜி20 இந்தியத் தலைமையின் கீழ் ஏற்பாடு செய்யப்பட்ட ஜி 20 கடற்கரை சுத்தம்செய்தல் நிகழ்வில், ஜி 20 நாடுகள், சிறப்பு அழைப்பாளர்களின் நாடுகள், மாநில அரசு அதிகாரிகள், சர்வதேச நிறுவனங்கள் மற்றும் இந்த 3வது பணிக்குழுக் கூட்டத்தில் கலந்து கொண்ட பிரதிநிதிகள் பங்கேற்றனர். கடலோர மற்றும் கடல் சுற்றுச்சூழல் அமைப்புகளைப் பாதுகாப்பதற்கான உலகளாவிய அர்ப்பணிப்பை இது எடுத்துக்காட்டுகிறது.
துப்புரவுப் பணிகளில் கலந்து கொண்ட பிரமுகர்கள் உறுதிமொழி சுவரில் எழுதியதோடு, பள்ளி மாணவர்களின் ஓவியங்களை காட்சிப்படுத்தியதை பாராட்டினர். புகழ்பெற்ற மணல் கலைஞரான சுதர்சன் பட்நாயக் கடற்கரையில் வசீகரிக்கும் மணல் கலையை உருவாக்கினார். நிகழ்வின் கருப்பொருளுடன் ஜி20 சின்னமும், லைஃப்  சின்னமும் இந்த மணல் சிற்பத்தில் இடம்பெற்றிருந்தன. கடல் மற்றும் கடல் மாசுபாடு என்ற கருப்பொருளில் நடைபெற்ற கலைப் போட்டியில் கலந்து கொண்ட நாடு முழுவதும் உள்ள சுமார் 5,900 பள்ளி மாணவர்களின் ஓவியங்கள் காட்சிப்படுத்தப்பட்டன மற்றும் சிறந்த 100 ஓவியங்கள் தேர்ந்தெடுக்கப்பட்டு நிகழ்ச்சி அரங்கில் காட்சிப்படுத்தப்பட்டன.
கடற்கரை சுத்தம் செய்தல் நிகழ்வைத் தொடர்ந்து, 2023 மே 21 முதல் 23 வரை மும்பையில் நடைபெறும் சுற்றுச்சூழல் மற்றும் பருவநிலை நிலைத்தன்மை செயற்குழுக் கூட்டத்தின் மூன்றாவது கூட்டம் தொடங்கியது. இந்தக் கூட்டத்தில் பெருங்கடல் பற்றிய 'ஓசன் 20 ' உரையாடலில் அறிவியல், தொழில்நுட்பம் மற்றும் புதுமை, கொள்கை, நிர்வாகம், பங்கேற்பு மற்றும் நீல பொருளாதார வழிமுறைகள் ஆகியவற்றில் சிறந்த நடைமுறைகள் பற்றிய விவாதங்கள் இடம்பெறும். இந்த விவாதங்கள் ஜி 20 இந்திய தலைமையின் முன்னுரிமைகளுடன் ஒருங்கிணைத்து பருவநிலை நிலைத்தன்மையை அடிப்படையாகக் கொண்ட நிலையான நீலப் பொருளாதாரத்தை உறுதி செய்வதற்கான தீர்வை வகுப்பதை நோக்கமாகக் கொண்டுள்ளன.
மனித வள மேம்பாட்டு அமைச்சகம்
கோவிட்-19 மற்றும் எதிர்காலச் சவால்களுக்கான ‘’சமாதான்’’ சவால் போட்டியை தொடங்கியது மத்திய மனிதவள மேம்பாட்டு அமைச்சகம்
‘’சமாதான்’’ சவால் போட்டிக்கு விண்ணப்பங்களை சமர்ப்பிக்க கடைசி நாள் ஏப்ரல் 14 2020
மத்திய மனிதவள மேம்பாட்டு அமைச்சகத்தின் புதுமை பிரிவு, அகில இந்திய தொழில்நுட்ப கல்வி கவுன்சில் ஆகியவை உடன் இணைந்து, மாணவர்களின் புதுமைத் திறனைச் சோதிக்க – சமாதான் - என்னும் பெரிய அளவிலான ஆன்லைன் சவால் போட்டடியைத் தொடங்கியுள்ளன.
இந்தப் போட்டியில் பங்கேற்கும் மாணவர்கள், முயற்சிகளை மேற்கொண்டு, கொரோனோ வைரஸ் தொற்று மற்றும் அது போன்ற இதர பேரிடர்களுக்கு, அரசு முகமைகள், சுகாதார சேவைகள், மருத்துவமனைகள் மற்றும் இதர சேவைகள், விரைவான தீர்வை வழங்குவதற்கு, உரிய புதுமையான திட்டத்தை உருவாக்குவார்கள். இது தவிர இந்த சமாதான் சவால் மூலம், மக்களுக்கு விழிப்புணர்வை ஏற்படுத்துதல், அவர்களை ஊக்குவித்தல், எந்தவித சவாலையும் சந்தித்தல், எந்த நெருக்கடியையும் தடுத்தல், மக்களுக்கு வாழ்வாதாரம் கிடைக்க உதவுதல் ஆகியவற்றுக்கான பணிகள் செய்யப்படும்.
‘’சமாதான்’’ போட்டியின் கீழ், மாணவர்களும் கல்விப் புலமும், புதிய சோதனைகள் மற்றும் புதிய கண்டுபிடிப்புகளை மேற்கொள்ள ஊக்குவிக்கப்படுவார்கள். சோதனை மற்றும் கண்டுபிடிப்புக்கான வலுவான தளம் அவர்களுக்கு வழங்கப்படும். இதில் கலந்து கொள்பவர்களின் திறமை, தீர்வு காண்பதற்கான யோசனைகள் எந்த அளவுக்கு தொழில்நுட்ப ரீதியிலும், வணிக ரீதியிலும் கொரோனோவைரஸ் போன்ற தொற்றுகளுக்கு எதிராகப் போரிட உதவும் என்பதைப் பொறுத்தே இந்தத் திட்டத்தின் வெற்றி அமையும்.
இந்தப் போட்டியில் பங்கேற்பதற்கான விண்ணப்பங்களை அனுப்புவது ஏப்ரல் 7-ம்தேதி தொடங்குகிறது. விண்ணப்பங்களைச் சமர்ப்பிப்பதற்கான கடைசி நாள் ஏப்ரல் 14ம் தேதி ஆகும். இந்தப் போட்டியில் பங்கேற்கும் போட்டியாளர்களின் பெயர்கள் ஏப்ரல் 17-ம் தேதி அறிவிக்கப்படும். போட்டியாளர்கள், தங்கள் நுழைவுப் பதிவுகளை ஏப்ரல் 18 முதல் 23-ம்தேதி வரை அனுப்பலாம். இதன் இறுதிப் பட்டியல் ஏப்ரல் 24-ம்தேதி வெளியிடப்படும். இதன் பின்னர், ஆன்லைன் நடுவர், வெற்றியாளர்களின் பெயர்களை ஏப்ரல் 25-ம்தேதி தீர்மானிப்பார்.
(
நிதி அமைச்சகம்
“யாரையும் விட்டுவிடக்கூடாது” என்ற மந்திரத்துடன் 2014-ம் ஆண்டு முதல் அனைவரையும் உள்ளடக்கிய வளர்ச்சி
2014 முதல் நாட்டின் சாதனைகளை எடுத்துரைத்த மத்திய நிதியமைச்சர், திருமதி நிர்மலா சீதாராமன், 2023-24ஆம் ஆண்டுக்கான மத்திய பட்ஜெட்டை சமர்பிக்கும்போது, “யாரையும் விட்டுவிடக்கூடாது” என்ற மந்திரத்தை வலியுறுத்தினார். இது அனைத்து மக்களுக்கும் சிறந்த வாழ்க்கைத் தரத்தையும் கண்ணியமான வாழ்க்கையையும் உறுதி செய்துள்ளது என்று அவர் கூறினார்.
2014 ஆம் ஆண்டிலிருந்து அரசின் எண்ணற்ற சாதனைகளைப் பட்டியலிட்ட அவர், தனிநபர் வருமானம் கடந்த 9 ஆண்டுகளில் இரண்டு மடங்காக அதிகரித்து ரூ. 1.97 லட்சம் ஆக இருந்தது என்றார்.
மேலும், கடந்த ஒன்பது 9 ஆண்டுகளில், இந்தியப் பொருளாதாரம், உலகில் 10வது இடத்தில் இருந்து 5வது இடத்திற்கு முன்னேறியது. "பல உலகளாவிய குறியீடுகளில் பிரதிபலிக்கும் வகையில் வணிகத்திற்கான சாதகமான சூழலைக் கொண்ட ஒரு நல்லாட்சியால் நாட்டின் நிலை கணிசமாக மேம்பாடு அடைந்துள்ளது, மேலும் பல நிலையான வளர்ச்சி இலக்குகளில் குறிப்பிடத்தக்க முன்னேற்றமும் அடைந்துள்ளது” என அவர் கூறினார்.
பொருளாதாரம் மிகவும் முறைப்படுத்தப்பட்டுள்ளது என்று குறிப்பிட்ட மத்திய நிதியமைச்சர், இது தொழிலாளர் வருங்கால வைப்பு நிதி அமைப்பு  உறுப்பினர் எண்ணிக்கை இருமடங்காக உயர்ந்து 27 கோடியாக உள்ளது என்றார். 2022-ல் டிஜிட்டல் பரிவர்த்தனைகளின் எண்ணிக்கை 7,400 கோடியாக அதிகரித்து, ரூ.126 லட்சம் கோடி அளவுக்கு பரிவர்த்தனைகள் மேற்கொள்ளப்பட்டன.
சுகாதாரம் மற்றும் குடும்ப நலத்துறை அமைச்சகம்
மாநிலங்கள் / யூனியன் பிரதேசங்களுக்கு 200.020 கோடிக்கும் மேற்பட்ட தடுப்பூசி டோஸ்கள் வழங்கப்பட்டுள்ளன
மாநிலங்கள் மற்றும் யூனியன் பிரதேசங்களுக்கு இதுவரை, 200.02 கோடிக்கும் மேற்பட்ட  தடுப்பூசி டோஸ்கள் மத்திய அரசு மூலம் இலவசமாகவும் மற்றும் மாநிலங்களின் நேரடி கொள்முதல் மூலமும் வழங்கப்பட்டுள்ளன.
மாநிலங்கள் மற்றும் யூனியன் பிரதேசங்களிடம் 7.03 கோடிக்கும் மேற்பட்ட  தடுப்பூசி டோஸ்கள் இன்னமும் இருப்பில் உள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும் https://www.pib.gov.in/PressReleasePage.aspx?PRID=1853244
சுகாதாரம் மற்றும் குடும்ப நலத்துறை அமைச்சகம்
மாநிலங்கள், யூனியன் பிரதேசங்கள்வசம் ஒரு கோடிக்கும் அதிகமான தடுப்பூசி டோஸ்கள் கையிருப்பு
ஒரு கோடிக்கும் அதிகமான  கொவிட் தடுப்பூசி டோஸ்கள், மாநிலங்கள் மற்றும் யூனியன் பிரதேசங்கள் வசம் கையிருப்பில் உள்ளதாக மத்திய சுகாதார அமைச்சகம் தெரிவித்துள்ளது.
அடுத்த மூன்று நாட்களில், மாநிலங்களுக்கும், யூனியன் பிரதேசங்களுக்கும் 9,24,910 தடுப்பூசி டோஸ்களை மத்திய அரசு கூடுதலாக அளிக்க உள்ளது.
இதுவரை, சுமார் 18 கோடி  கொவிட் தடுப்பூசி டோஸ்களை, மாநிலங்களுக்கும், யூனியன் பிரதேசங்களுக்கும், மத்திய அரசு இலவசமாக வழங்கியுள்ளது. இன்று காலை எட்டு மணி வரையிலான நிலவரப்படி, 16,89,27,797 டோஸ் தடுப்பு மருந்து  பயன்படுத்தப்பட்டுள்ளது.
தமிழக நிலவரம் : தமிழ்நாட்டுக்கு இதுவரை 76,43,010 தடுப்பூசி டோஸ்கள் அளிக்கப்பட்டுள்ளன. இதில் 4.13 விழுக்காடு வீணானதாகத் தெரிவிக்கப்பட்டுள்ளது. இதனையும் சேர்த்து, 67,64,573 தடுப்பூசி டோஸ்கள் பயன்படுத்தப்பட்டுள்ளன. 8,78,437 தடுப்பூசி டோஸ்கள் தமிழகத்தின்வசம் கையிருப்பில் உள்ளன.
புதுச்சேரி நிலவரம் : புதுச்சேரி யூனியன்பிரதேசத்திற்கு இதுவரை 3,97,130 தடுப்பூசி டோஸ்கள் அளிக்கப்பட்டுள்ளன. இதில் 0.59 விழுக்காடு வீணானதாகத் தெரிவிக்கப்பட்டுள்ளது. இதனையும் சேர்த்து, 2,17,216 தடுப்பூசி டோஸ்கள் பயன்படுத்தப்பட்டுள்ளன. 1,79,914 தடுப்பூசி டோஸ்கள் புதுச்சேரிவசம் கையிருப்பில் உள்ளன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1717358
பிரதமர் அலுவலகம்
பிரதமர் பெற்ற பரிசுப் பொருட்களின் மின்னணு ஏலம் நிறைவடைந்தது
பிரதமர் பெற்ற நினைவுப் பரிசுப் பொருட்களின் கண்காட்சி மற்றும் மின்னணு ஏலம் இன்று  நிறைவடைந்தது.
இந்த ஏலத்துக்கு மாபெரும் வரவேற்பு இருந்தது, பல்லாயிரக்கணக்கான ஒப்பந்தப் புள்ளிகள் பெறப்பட்டன. மின்னணு ஏல நடைமுறையில் சேர்ந்த பணம் நமாமி கங்கை இயக்கத்துக்கு நன்கொடையாக வழங்கப்படும்.
பிரதமருக்கு கிடைத்த மொத்தம் 2,772 நினைவுப் பரிசுப் பொருட்களை மின்னணு ஏலத்தில் விடுவதற்கான நடைமுறையை செப்டம்பர் மாதம் 14-ஆம் தேதி முதல் மத்திய பண்பாட்டு அமைச்சகம் மேற்கொண்டது. புதுதில்லியில் உள்ள தேசிய நவீன கலைப்பொருள் கண்காட்சியில் இந்தப் பொருட்கள் அனைத்தும் காட்சிக்கு வைக்கப்பட்டிருந்தன. ஓவியங்கள், சிற்பங்கள், பொன்னாடைகள், மேலாடைகள் மற்றும் பாரம்பரிய இசைக்கருவிகள் என பல்வேறு வகைப்பட்ட நினைவுப் பரிசுப் பொருட்கள் இவற்றில் அடங்கும்.
தொடக்கத்தில் இந்த மின்னணு ஏலத்தை அக்டோபர் 3-ஆம் தேதி நடத்துவதாகத் திட்டமிடப்பட்டிருந்தது. ஆனால், இந்த ஏலத்தில் பெரிய அளவில் பொதுமக்கள் ஆர்வம் காட்டியதாலும், மேலும் அதிக எண்ணிக்கையிலான மக்கள் இதில் பங்கேற்க வேண்டும் என்ற கோரிக்கை காரணமாகவும், ஏல நடைமுறையை மேலும் மூன்று வார காலத்திற்கு நீட்டிக்க முடிவு செய்யப்பட்டது. இன்றைய நிலவரப்படி, ஏலத்துக்கான அனைத்துப் பொருட்களும் விற்பனை செய்யப்பட்டு விட்டன. இந்த ஏலத்தில் முக்கிய பிரமுகர்கள், அரசியல்வாதிகள், ஆர்வலர்கள் உள்ளிட்டோர் மிகுந்த ஆர்வம் காட்டினார்கள். இந்தி திரைப்பட நடிகர்கள் அனில்கபூர், அர்ஜுன்கபூர் மற்றும் திரைப்பட பாடகர் கைலாஷ் கெர் உள்ளிட்டோர் இந்த ஏலத்தை வரவேற்றனர்.
காட்சியில் இருந்த பரிசுப்பொருட்களில் சிறிய விநாயகர் சிலை மற்றும் தாமரை வடிவத்திலான கலை நயம் மிக்க மரப்பெட்டி போன்றவற்றுக்கு குறைந்தபட்ச விலையாக ரூ.500 நிர்ணயிக்கப்பட்டிருந்தது. பிரதமர், மகாத்மா காந்தியுடன் தோன்றும் தேசியக்கொடி பின்னணியில் உள்ள அக்ரிலிக் ஓவியத்துக்கு அதிகபட்ச விலையாக ரூ.2.5 லட்சம் நிர்ணயிக்கப்பட்டிருந்தது. இந்த ஓவியம் இறுதியில் ரூ.25 லட்சத்துக்கு ஏலம் எடுக்கப்பட்டது.
பிரதமர் தனது தாயிடம் ஆசி பெறுவதைச் சித்தரிக்கும் சட்டமிடப்பட்ட புகைப்படத்துக்கு ஆதார விலை ரூ.1,000 என நிர்ணயிக்கப்பட்டிருந்த நிலையில் அது ரூ.20 லட்சத்துக்கு ஏலம் எடுக்கப்பட்டது. மணிப்பூரி கிராமியக்கலை , பசு தனது கன்றுக்கு பால் தருவதை சித்தரிக்கும் உலோக சிற்பம் , சுவாமி விவேகானந்தரின் 14 சென்டிமீட்டர் உயர உலோக சிலை  உள்ளிட்ட பல பொருட்கள் காட்சிக்கு வைக்கப்பட்டு, ஏலத்தில் விடப்பட்டன.
ஜல்சக்தி அமைச்சகம்
வெற்றிக் கதை: கிராமத் தூய்மை பாரத இயக்கத்தில் மாதவிடாய் தூய்மை மேலாண்மை
மஹாராஷ்டிரா மாநிலம் கட்ச்ரோலி மாவட்ட நிர்வாகம். யூனிசெப் ஆதரவுடன் மாதவிடாய் காலத்தில் சிறுமிகள் மற்றும் பெண்கள் தங்குவதற்கான தனிக்குடில் அமைத்துள்ளது. கோண்டு மற்றும் மாதியா பழங்குடியினர் சமுதாயத்தைச் சேர்ந்த சிறுமிகள் மற்றும் பெண்கள் மாதவிடாய் காலத்தில் சமூக கலாச்சார மற்றும் மத ரீதியாக சந்தித்து வரும் பிரச்சனைகளால் அவர்களுக்கு ஏற்படும் இன்னல்களை போக்குவதற்கு அம்மாவட்ட நிர்வாகம் கடந்த 2018 ம் ஆண்டிலிருந்து உறுதியேற்றுள்ளது.
இதனையடுத்து அவர்களுக்கென அமைக்கப்பட்டுள்ள பெண்கள் ஓய்வறை மையங்களில் கழிப்பறை, குளியலறை, சோப்புடன் கைகளை சுத்தம் செய்தல், தண்ணீர் உள்ளிட்ட அடிப்படை வசதிகள் செய்யப்பட்டுள்ளன.
அங்கு அவர்கள் தங்கியிருக்கும் காலத்தில் சுய உதவிக்குழு பணிகளில் ஈடுபடலாம். பொழுதுபோக்கு அம்சங்கள், நூலகம், தையல் எந்திரம், சமையல் அறை, தோட்டம் ஆகிய வசதிகளும் அங்கு இடம்பெற்றுள்ளது. மாவட்ட திட்ட மேலாண்மை குழு மூலம் இதுபோன்ற 23 மையங்கள் கட்டுப்பட்டுள்ளன. முன்னோடி மாவட்ட திட்டத்தின் கீழ் சிறப்பு மத்திய உதவி நிதி மூலமும், மகளிர் சுயஉதவி குழுக்கள் மூலமும் இவை அமைக்கப்பட்டுள்ளன. இந்த குடிலின் கட்டமைப்பு, வரைப்படம், சாதனங்கள் ஆகியவை உள்ளூர் விட்டு வசதிகள் போன்று வடிவமைக்கப்பட்டுள்ளது. வரும் காலங்களில் 400க்கும் மேற்பட்ட மையங்களை கட்டுவதற்கு மாவட்ட நிர்வாகம் முடிவு செய்துள்ளது.
விளைவு:
பல்வேறு மாநிலங்களில் இதுபோன்ற நடவடிக்கைகள் மூலம் முன்காலத்தை விட தற்போது ஊரக பகுதிகளில் மாதவிடாய் குறித்து வெளிப்படையாக பேசப்பட்டு வருகிறது. பெண்களும், சிறுமிகளும் மாதவிடாய் தூய்மையின் முக்கியத்துவம் குறித்து விழிப்புணர்வு அடைந்துள்ளனர்.
கழிவுகளை அகற்றதல்: சேனட்டரி கழிவுகளை பிளாஷ்டிக் மூலம் அகற்றுவது, சுகாதாரம் மற்றும் சுற்றுச்சூழலுக்கு உகந்ததல்ல. எனவே, திடக்கழிவு மேலாண்மையின் ஒரு பகுதியாக சுற்றுச்சூழலை பாதுகாக்கும் வகையில், மாநில நிர்வாகம் கழிவுகளை சேகரித்து அகற்றவேண்டிய தேவையுள்ளது.
மேலும் விவரங்களுக்கு இந்த ஆங்கில செய்திக்குறிப்பைக் காணவும்: https://pib.gov.in/PressReleasePage.aspx?PRID=1837524
சிறப்பு சேவைகள் மற்றும் கட்டுரைகள்
மத்திய தகவல் தொடர்பகம் சார்பில் நாவலூர்குடப்பட்டு அரசு கலை கல்லூரியில் தூய்மையே சேவை உறுதி மொழி ஏற்றப்பட்டது
மத்திய தகவல் ஒலிபரப்பு அமைச்சகத்தின் கீழ் திருச்சி மக்கள் தொடர்பகம் சார்பில் நாவலூர் குட்டப்பட்டு அரசு கலைக் கல்லூரியில் தூய்மையே சேவை உறுதி மொழி ஏற்றப்பட்டது
அரசு அறிவியல்க் கலை கல்லூரி முதல்வர் முனைவர் ஜே லலிதா தலைமையில் நிகழ்ச்சி நடைபெற்றது. இதில் திருச்சி கள விளம்பர அலுவலர் திரு கே தேவி பத்மநாபன் கல்லூரி நாட்டு நலப் பணித் திட்ட அலுவலர் முனைவர் குணசுந்தரி திருச்சி கள விளம்பர உதவியாளர் திரு எஸ் அருண்குமார் உள்ளிட்டோர் கலந்து கொண்டனர்.
மத்திய தகவல் ஒலிபரப்பு அமைச்சகத்தின் மத்திய மக்கள் தொடர்பகம் சென்னை பத்திரிகை தகவல் அலுவலகம் இணைந்து பல்வேறிடங்களில் தூய்மையே சேவை உறுதிமொழி நிகழ்ச்சி நடைபெற்று வருகிறது. மேலும் தூய்மையே சேவை கடந்த செப்டம்பர் 15 தொடங்கி அக்டோபர் 2 வரே நடைபெறுகிறது. தூய்மை இந்தியா இயக்கம் குறித்து விழிப்புணர்வு ஏற்படுத்த மாணாக்கர் தூய்மைப் பணிகளில் ஈடுபட்டு கல்லூரி வளாகம் தூய்மையாக வைக்க நடவடிக்கை எடுத்து வருகிறது. இதன் ஒரு பகுதியாக அரசு கலை கல்லூரியில் நாட்டு நலப் பணி மாணாக்கர் தலைமையில் தூய்மைப் பணிகள் மேகொள்ளப்பட்டன. மேலும் நெகிழி குப்பைகள் அகற்றும் பணி நடைபெற்றது. இந்நிகழ்ச்சியில் தூய்மை இந்தியா இயக்கம் தொடர்பான பிரசாரங்கள் விநியோகிக்கப்பட்டன. சுற்றுசூழல் பாதுகாக்கும் வகையில் மரக்கன்றுகள் பராமரிப்பது குறித்து விழிப்புணர்வு நடைபெற்றது.
கப்பல் போக்குவரத்து அமைச்சகம்
இந்தியத் துறைமுகங்களில் பணிக்குழுக்களை மாற்றுவது குறித்து பல்வேறு சங்கங்களுடன் திரு மன்சுக் மாண்டவியா கலந்துரையாடினார்.
மத்திய கப்பல் துறை இணை அமைச்சர்  திரு மன்சுக் மாண்டவியா இந்தியத் துறைமுகங்களில் பணிக்குழுக்களை மாற்றுவது குறித்து பயணிகள் கப்பல்களை இயக்குபவர்கள், கப்பல் நிறுவனங்கள், கடற்பயண கூட்டமைப்புகள், மாலுமிகளின் சங்கங்கள் ஆகியவற்றுடன் காணொளிக் காட்சி மூலம் கலந்துரையாடினார். சர்வதேசக் கடற்பரப்பில் வேலை செய்கின்ற மற்றும் சிக்கித் தவிக்கின்ற இந்திய மாலுமிகளின் சூழ்நிலையைக் கண்காணிப்பது குறித்தும் அவர் கலந்துரையாடினார்.
வரும் காலத்தில் இந்தியாவிற்கு அழைத்து வருவதற்கு ஏதுவாக தற்போது வெளிநாட்டில் சிக்கித் தவிக்கும் இந்திய மாலுமிகள் குறித்த விவரங்களை வழங்குமாறு திரு மாண்டவியா கேட்டுக்கொண்டார். சூழ்நிலை சாதகமாக உருவாகும் இடங்களில் சிக்கித் தவிக்கும் இந்திய மாலுமிகளை விரைவாக அங்கிருந்து அழைத்து வருவோம் என்று பல்வேறு மாலுமிகளின் கூட்டமைப்புக்கு திரு மாண்டவியா உறுதி அளித்தார். வர்த்தகப் பொருள்களின் தடையில்லா விநியோகச் சங்கிலித் தொடர் பயணத்தில் மாலுமிகளின் முக்கியத்துவத்தை திரு மாண்டவியா அங்கீகரித்தார். மாலுமிகள் எதிர்கொள்ளும் சவால்களை திரு மாண்டவியா அங்கீகரித்ததோடு இந்த நெருக்கடியான மற்றும் சோதனையான காலகட்டத்தில் அவர்களின் பணிகளையும் பாராட்டினார்.
இந்தியத் துறைமுகங்களில் மாலுமிகள் கப்பலை இயக்குவதற்கும் நிறுத்துவதற்குமான செயல்முறைகளை எளிமைப்படுத்துமாறு கப்பல்துறை அமைச்சகத்தின் அதிகாரிகளுக்கு திரு மாண்டவியா அறிவுறுத்தியுள்ளார்.
இந்திய தேசிய கப்பல் உரிமையாளர்கள் கூட்டமைப்பு , தேசிய அளவிலான ஷிப்பிங் ஏஜென்சிகளின் கடல்சார் கூட்டமைப்பு – இந்தியா , இந்திய மாலுமிகளின் தேசிய யூனியன் , இந்தியன் மாரிடைம் ஃபவுண்டேஷன் , மாரிடைம் யூனியன் ஆஃப் இந்தியா , கப்பல் உரிமையாளர்கள், கப்பல் மேலாளர்கள் மற்றும் ஏஜெண்டுகளின் கடல்சார் கூட்டமைப்பு  முதலானவற்றின் பிரதிநிதிகள் இந்தக் காணொளிக் காட்சியில் கலந்து கொண்டனர்.
(
பிரதமர் அலுவலகம்
புகழ்பெற்ற தொல்பொருள் ஆய்வாளர் திரு பிரஜ் பாசி லால் மறைவுக்குப் பிரதமர் இரங்கல் தெரிவித்துள்ளார்
புகழ்பெற்ற தொல்பொருள் ஆய்வாளர் திரு பிரஜ் பாசி லால் மறைவுக்குப் பிரதமர் திரு நரேந்திர மோடி இரங்கல் தெரிவித்துள்ளார்
பிரதமர் ட்விட்டரில் கூறியிருப்பதாவது:
“திரு பிபி லால் ஒரு சிறந்த ஆளுமை. கலாச்சாரம் மற்றும் தொல்லியல் துறைக்கு அவர் செய்த பங்களிப்புகள் இணையற்றவை. நமது வளமான கடந்த காலத்துடனான தொடர்பை ஆழப்படுத்திய மகத்தான அறிவுஜீவியாக அவர் நினைவுகூரப்படுவார். அவரது மறைவால் வேதனை அடைந்தேன். எனது எண்ணங்கள் அவரது குடும்பத்தினருடனும் நண்பர்களுடனும் உள்ளன. ஓம் சாந்தி.”
பிரதமர் அலுவலகம்
அனைவருக்கும் அன்னை பிரம்மச்சாரிணியின் ஆசிகளை பிரதமர் கோரியுள்ளார்
நவராத்திரியின் இரண்டாம் நாளில் அன்னை பிரம்மச்சாரிணியின் அனைத்து பக்தர்களுக்கும் அவரது ஆசிகளைப் பிரதமர் திரு நரேந்திர மோடி கோரியுள்ளார்.
அன்னையின் வழிபாட்டுத் துதிப்பாடல்களையும் திரு மோடி பகிர்ந்துள்ளார்.
ட்விட்டரில் பிரதமர் கூறியிருப்பதாவது:
"இன்றைய தினம், அன்னையின் இரண்டாம் வடிவமான, அன்னை பிரம்மச்சாரிணியின் வழிபாட்டுக்கான சிறப்பு தினமாகும். ஆரோக்கியம், பலம், இலக்குகளுடன் தனது பக்தர்களுக்கு அவள் ஆசிகளை வழங்க நான் விரும்புகிறேன். அவளின் இந்த வாழ்த்து உங்களுக்காக....."
சுகாதாரம் மற்றும் குடும்ப நலத்துறை அமைச்சகம்
கொவிட்-19 தடுப்பு மருந்து வழங்கலின் 202-வது நாள்: 49 கோடிக்கும் அதிகமானோருக்கு இது வரை தடுப்பூசிகள் செலுத்தி முக்கிய மைல்கல்லை இந்தியா கடந்துள்ளது
இன்றிரவு 7 மணி அளவில் வெளியான தற்காலிக அறிக்கையின் படி, 49 கோடிக்கும் அதிகமானோருக்கு  கொவிட்-19 தடுப்பூசிகளை நாடு இது வரை செலுத்தி, முக்கிய மைல்கல்லை கடந்துள்ளது.
ஜூன் 21-ல் இருந்து அனைவருக்கும் தடுப்புமருந்து வழங்கும் நடவடிக்கை தொடங்கி உள்ள நிலையில், இன்றிரவு 7 மணி அளவிலான தற்காலிக அறிக்கையின் படி, 50.29 லட்சத்திற்கும் அதிகமான  தடுப்பூசி டோஸ்கள் இன்று வழங்கப்பட்டுள்ளன
18-44 வயது பிரிவில் 27,26,494 பயனாளிகள் தங்களது முதல் டோஸ் தடுப்பூசியையும், 4,81,823 பயனாளிகள் தங்களது இரண்டாவது டோசையும் இன்று பெற்றனர், 37 மாநிலங்கள்/யூனியன் பிரதேசங்களில் இருக்கும் 16,92,68,754 பேர் முதல் டோசையும், 1,07,72,537 நபர்கள் இரண்டாம் டோசையும் மூன்றாம் கட்ட தடுப்பூசி வழங்கல் தொடங்கியதில் இருந்து இது வரை பெற்றுள்ளனர்.
மத்தியப் பிரதேசம், குஜராத், ராஜஸ்தான் மகாராஷ்டிரா மற்றும் உத்தரப் பிரதேசம் ஆகிய ஐந்து மாநிலங்கள் ஒரு கோடிக்கும் அதிகமான தடுப்பூசிகளை 18-44 வயது பிரிவினருக்கு இது வரை செலுத்தியுள்ளன.
ஆந்திரப் பிரதேசம், அசாம், சத்தீஸ்கர், தில்லி, ஹரியானா, ஜார்கண்ட், கேரளா, தெலங்கானா, இமாச்சலப் பிரதேசம், ஒடிசா, பஞ்சாப், உத்தரகாண்ட் மற்றும் மேற்கு வங்கம் ஆகிய மாநிலங்கள் 18-44 வயது பிரிவில் உள்ள 10 லட்சத்திற்கும் அதிகமானோருக்கு முதல் டோஸ் கொவிட் தடுப்பு மருந்தை இது வரை வழங்கியுள்ளன.
தமிழ்நாட்டில் மட்டும் 9782810 பேர் முதல் டோஸ் தடுப்பூசியையும், 705162 நபர்கள் இரண்டாம் டோசையும் இது வரை செலுத்திக் கொண்டுள்ளனர். புதுச்சேரியில் 275682 பேர் முதல் டோஸ் தடுப்பூசியையும், 3097 பேர் இரண்டாம் டோசையும் இது வரை செலுத்திக் கொண்டுள்ளனர்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1742911
-----
(Visitor Counter : 224
ஜல்சக்தி அமைச்சகம்
தேசிய நீர் வள இயல் திட்டத்தின் முன்னேற்றம் குறித்து மத்திய ஜல்சக்தி அமைச்சர் ஆய்வு
உலக வங்கி நிதி உதவியுடன் செயல்படுத்தப்பட்டு வரும் மத்திய ஜல்சக்தி அமைச்சகத்தின் தேசிய நீர் வள இயல் திட்டத்தின் முன்னேற்றம் குறித்து ஜல்சக்தி அமைச்சர் திரு கஜேந்திர சிங் செகாவத் மற்றும் இணை அமைச்சர் திரு ரத்தன்லால் கட்டாரியா ஆகியோர் இன்று ஆய்வு செய்தனர்.
செயல்படுத்தும் முகமைகளுக்கு 100 சதவீத நிதி உதவியுடன் 2016-ஆம் ஆண்டு தொடங்கப்பட்ட மத்திய அரசு திட்டமான தேசிய நீர் வள இயல் திட்டம், ரூ 3680 கோடி மதிப்பீட்டில் நாடு முழுவதும் செயல்படுத்தப்படுகிறது.
மேற்கண்ட தொகை 8 வருடங்களுக்கு செலவிடப்படும். நீர்வள தகவல்களின் அளவு, நம்பகத்தன்மை மற்றும் அணுகலை மேம்படுத்துவது இத்திட்டத்தின் நோக்கமாகும்.
நாட்டிலுள்ள நீர்வள மேலாண்மை நிறுவனங்களின் திறனை வலுப்படுத்துவதும் இதன் நோக்கங்களில் ஒன்றாகும்.
மேலும் விவரங்களுக்கு இந்த ஆங்கில செய்திக் குறிப்பை காணவும்
https://www.pib.gov.in/PressReleasePage.aspx?PRID=1681164
குடியரசுத் துணைத் தலைவர் செயலகம்
சாதாரண மக்களுக்கு தொண்டாற்றுவதை மேம்படுத்த குடிமைப் பணிகளில் தார்மீக மறுமலர்ச்சி தேவை என குடியரசு துணைத்தலைவர் வலியுறுத்தல்
குடியரசு துணைத்தலைவர் திரு எம்.வெங்கையா நாயுடு, சாதாரண மக்களுக்கு தொண்டாற்றுவதை மேம்படுத்த குடிமைப்பணிகளில் தார்மீக மறுமலர்ச்சி அவசியம் என வலியுறுத்தியதுடன், வளர்ச்சியின் பலன்கள் மக்களைச் சென்றடைவதை உறுதிப்படுத்த வேண்டும் என்று கேட்டுக்கொண்டார்.
ஜார்க்கண்ட் மாநில முன்னாள் ஆளுநரும், முன்னாள் அமைச்சரவை செயலருமான திரு பிரபாத் குமார் எழுதிய ‘’பப்ளிக் சர்வீஸ் எதிக்ஸ்’’ என்ற நூலை குடியரசு துணைத்தலைவர் மாளிகையில் வெளியிட்டு உரையாற்றிய திரு வெங்கையா நாயுடு, ஊழலை சகித்துக் கொள்ளும் தன்மையை அறவே கைவிட்டு, நிர்வாகத்தின் அனைத்து மட்டங்களிலும், வெளிப்படைத் தன்மையையும், பொறுப்புடைமையையும் உறுதி செய்ய வேண்டும் என்று வலியுறுத்தினார். ஜனநாயகத்தின் இதயத்தை ஊழல் தின்று வருவதாக கூறிய அவர், தவறு செய்யும் குடிமைப் பணி அதிகாரிகள் மற்றும் மக்கள் பிரதிநிதிகளை ஊழல் தடுப்பு சட்டத்தின் கீழ், உரிய நேரத்தில், கடுமையாகத் தண்டிக்க வேண்டும் என்று வலியுறுத்தினார். அரசு ஊழியர்கள் தொடர்பான ஊழல் வழக்குகளை விரைந்து முடிக்க வேண்டும் என அவர் வலியுறுத்தினார். அதேசமயம், மக்களின் நலன் கருதி துணிச்சலான முடிவுகளை எடுக்கும் அதிகாரிகளை ஊக்குவிக்க வேண்டும் என்று அவர் கேட்டுகொண்டார்.
நேர்மையான அதிகாரிகளை கொண்டாடுவதுடன், அவர்களது பங்களிப்பை அங்கீகரிக்க வேண்டும் என்று அவர் வலியுறுத்தினார். பொது வாழ்வில் நன்னடத்தையை உறுதி செய்ய, குடிமைப் பணி அதிகாரிகளுக்கு பயிற்சி அளிக்க வேண்டும் என்று குடியரசு துணைத்தலைவர் கேட்டுக் கொண்டார்.
இந்த நிகழ்ச்சியில் நூலாசிரியர் திரு பிரபாத் குமார், ஐசி நிர்வாக மையத்தின் துணைத்தலைவர் திரு மகேஷ் கபூர், தலைமை செயலர் திரு சாந்தி நரைன் உள்ளிட்டோர் பங்கேற்றனர்.
மேலும் விவரங்கள் மற்றும் குடியரசு துணைத்தலைவரின் முழு உரைக்கு ஆங்கில செய்திக்குறிப்பை காணவும்
https://pib.gov.in/PressReleasePage.aspx?PRID=1778220
உள்நாட்டு விமானப் போக்குவரத்து அமைச்சகம்
விமான நிலையங்கள் ஆணையத்தின் விமான நிலைய முனையங்களின் கட்டமைப்பு குறித்த நூலை மத்திய சிவில் விமான போக்குவரத்துத் துறை அமைச்சர் வெளியிட்டார்
சிவில் விமானப் போக்குவரத்து மற்றும் எஃகு அமைச்சர் திரு ஜோதிராதித்யா எம் சிந்தியா இன்று  புதுதில்லியில் நடைபெற்ற நிகழ்ச்சியில், விமான நிலையங்கள் ஆணையத்தின்  கீழ் உள்ள விமான நிலையங்களில் பல்வேறு முனையங்களின் கட்டட பாரம்பரியங்கள் மற்றும் உள்ளூர் கட்டடக்கலை தொடர்பான நூலை வெளியிட்டார். இந்த நூல் 19 விமான நிலையங்களில் முனைய கட்டடங்களின் அமைப்பை எடுத்துக்காட்டுகிறது. இந்த நூல், இனி கட்டப்படும் விமான நிலைய முனைய கட்டடங்களை பாரம்பரிய தன்மையுடன் கட்ட ஊக்குவிப்பதற்கான ஒரு குறிப்பிடத்தக்க முயற்சியாகும். எதிர்கால முனையங்கள் இந்திய கட்டடக்கலை சிறப்பை இணைத்து, நமது பாரம்பரியத் தன்மையை வெளிப்படுத்தும்.
விமான நிலைய முனைய கட்டடம் விமானத்திற்கும் தரைவழிப் போக்குவரத்திற்கும் இடையிலான தடையற்ற தொடர்பை ஒழுங்குபடுத்துகிறது. இது விமான பயணத்துடன் தொடர்புடைய பல்வேறு சேவைகளுக்கான இணைப்பாக செயல்படுகிறது. ஒரு முனையம் ஒரு நகரத்தைப் பற்றிய பார்வையாளர்களின் ஆரம்ப எண்ணங்களை உருவாக்கும் நுழைவாயிலாக மாறுகிறது. அவை இனி வசதிக்கான எளிய கட்டமைப்புகள் மட்டுமாக அல்லாமல், அவை நகரத்தின் அடையாளங்களாகவும், அதிசயங்களாகவும் பார்க்கப்பட வேண்டும் என்ற நோக்கில் இப்போது முனையங்கள் கட்டப்படுகின்றன. அவை நகரத்திற்கு வருபவர்களை வரவேற்பதுடன் பயணிகளிடையே பிரமிப்பையும் ஆச்சரியத்தையும் தூண்டுகின்றன.
பிரதமர் திரு. நரேந்திர மோடி இந்தியாவின் வளமான சமூக மற்றும் கலாச்சார பன்முகத்தன்மையின் பாரம்பரியத்தை வெளிப்படுத்துவதற்கான தொலைநோக்கு பார்வையைக் கொண்டுள்ளார். மேலும் இந்தியாவின் கலாச்சார பாரம்பரியத்தை ஊக்குவிப்பதிலும், அதை உலக அளவில் கொண்டு செல்வதற்கும் தமது தீவிர முயற்சிகள் அவர் குறிப்பிடத்தக்க பங்கை பிரதமர் ஆற்றி வருகிறார். அவரைப் பின்பற்றி, சிவில் விமானப் போக்குவரத்து அமைச்சர் திரு ஜோதிராதித்யா எம்.சிந்தியா, தற்போதுள்ள மற்றும் இனி அமைக்கப்படும் முனைய கட்டடங்களில் இந்திய கட்டடக்கலையை ஒருங்கிணைத்து, இந்திய பாரம்பரியத்தின் பெருமையை எடுத்துச் சொல்லத் திட்டமிட்டுள்ளார். இந்த முனைய கட்டடங்கள் பாரம்பரிய உணர்வால் நிரம்பியுள்ளதுடன் தேசத்தின் அடையாள வெளிப்பாடுகளாகவும் அமைகின்றன.
இந்நிகழ்ச்சியில் சிவில் விமானப் போக்குவரத்து அமைச்சகத்தின் செயலாளர் திரு ராஜீவ் பன்சால், விமான நிலையங்கள் ஆணையத்தின் தலைவர் திரு சஞ்சீவ் குமார் உள்ளிட்டோர் கலந்து கொண்டனர்.
======
Release ID-1951985
ANU/SM/PLM/KRS
(Visitor Counter : 86